1. ปัจจัยความเสี่ยง

ลักษณะความเสี่ยงและมาตรการรองรับผลกระทบ

ปัจจัยความเสี่ยงต่าง ๆ ที่อาจทำให้ความเสี่ยงต่อการลงทุนของผู้ลงทุนอย่างมีนัยสำคัญ
โดยจำแนกความเสี่ยงได้ดังนี้

(1) ความเสี่ยงด้านการบริหาร การจัดการกรณีต้องพึ่งพาผู้บริหารจากภายนอก
สำหรับกิจการโรงแรม

บริษัทย่อย ได้ทำการว่าจ้างผู้บริหารของโรงแรมต่างประเทศในเครือข่าย Hyatt
International Inc. และ Marriott International Corp.
เพื่อทำการบริหารโรงแรมแกรนด์ ไฮแอท เอราวัณ และโรงแรมเจดับบลิว แมริออท กรุงเทพ
ตามลำดับ โดยมีการทำสัญญาจ้างบริหาร และบริษัทย่อยผู้ดำเนินธุรกิจโรงแรมดังกล่าว
ทำหน้าที่ในการกำกับดูแลการบริหาร
จึงอาจจะมีความเสี่ยงที่ผู้บริหารดังกล่าวไม่สามารถบริหารโรงแรมได้ตามเป้าหมายที่กำหนดไว้ตามสัญญาได้
และอาจจะมีการยกเลิกการจ้างบริหาร อย่างไรก็ตาม
จากการที่ทางผู้บริหารโรงแรมดังกล่าวเป็นกลุ่มผู้บริหารที่มีชื่อเสียง มีประสบการณ์
และความชำนาญในการประกอบธุรกิจโรงแรมมาอย่างยาวนาน
จึงมีแนวโน้มที่จะสามารถบริหารโรงแรมให้บรรลุตามเป้าหมายได้

นอกจากนี้ การบริหารงานที่ผ่านมาของผู้บริหารโรงแรมทั้งสองแห่ง สามารถดำเนินงานบรรลุ
เป้าหมายที่กำหนดไว้ได้ และถึงแม้หากจะยกเลิกสัญญาจ้างบริหารก็ตาม บริษัทฯ
ก็ยังสามารถจัดหาผู้บริหารโรงแรมใหม่ในเครือข่ายอื่น ที่มีชื่อเสียงมาบริหารแทนได้

(2) ความเสี่ยงจากความผันผวนของอัตราแลกเปลี่ยนเงินตราต่างประเทศ

ธุรกิจโรงแรมที่ดำเนินการโดยบริษัทย่อย
มีความเสี่ยงจากอัตราแลกเปลี่ยนเงินตราต่างประเทศที่กระทบกับรายได้ค่าห้องพัก
เนื่องจากสำหรับลูกค้าส่วนใหญ่ของโรงแรมมีการตกลงอัตราค่าห้องพักเป็นสกุลเงินเหรียญสหรัฐ
(โดยรับชำระค่าห้องพักเป็นเงินบาทเทียบเท่าอัตราแลกเปลี่ยนสกุลเงินเหรียญสหรัฐในขณะนั้น)
ความผันผวนของอัตราแลกเปลี่ยนอาจจะส่งผลกระทบต่ออัตราค่าห้องพักของโรงแรม (Average
Room Rate) ที่ได้คาดการณ์ไว้ตามงบประมาณ
จึงอาจจะมีความเสี่ยงที่จะมีรายได้ค่าห้องพักที่น้อยกว่าที่คาดการณ์ไว้นั้นได้ หากค่าเงินบาทเทียบกับ
สกุลเงินเหรียญสหรัฐแข็งขึ้น อย่างไรก็ตาม
จากการควบคุมดูแลนโยบายอัตราแลกเปลี่ยนเงินตราต่างประเทศโดยธนาคารแห่งประเทศไทยนั้น
ได้มีมาตราการดูแลความผันผวนของอัตราแลกเปลี่ยนให้เคลื่อนไหวในวงแคบ
ซึ่งจะช่วยให้ผลกระทบต่อรายได้ค่าห้องพักของโรงแรมดังกล่าวมีไม่มากนัก

(3) ความเสี่ยงจากการเพิ่มต้นทุนการก่อสร้างโครงการใหม่

จากการลงทุนในโครงการก่อสร้างโรงแรมใหม่ บริษัทย่อยที่ดำเนินการอาจประสบความเสี่ยงของ
การปรับตัวสูงขึ้นของราคาวัสดุก่อสร้าง อย่างไรก็ตามก่อนเริ่มดำเนินโครงการใหม่
บริษัทฯได้ทำการสำรวจและ
ศึกษาในการความเป็นไปได้ของโครงการเพื่อสร้างความมั่นใจในการดำเนินโครงการนั้นว่าจะได้ผลตอบแทนจากการลงทุนตามที่คาดหวัง
นอกจากนี้ การประมาณการต้นทุนของโครงการแต่ละโครงการนั้น
ยังได้ประมาณการสำรองค่าใช้จ่ายกรณีฉุกเฉิน(contingency)รวมไว้ส่วนหนึ่งเผื่อการเพิ่มขึ้นของต้นทุนของโครงการด้วย
จึงมั่นใจได้ว่า ความเสี่ยงดังกล่าว จะมีผลกระทบไม่มากนัก

(4) ความเสี่ยงจากอุปทานในธุรกิจที่เพิ่มขึ้น

โรงแรมใหม่ๆที่มีเปิดตัวเพิ่มขึ้นอย่างต่อเนื่อง จะส่งผลให้เกิดมีการแข่งขันที่เพิ่มสูงขึ้นมาก
โดยเฉพาะหากมีการใช้กลยุทธ์ราคาในการแข่งขัน เพื่อแย่งส่วนแบ่งตลาด
ซึ่งอาจส่งผลกระทบกับรายได้และกำไรจากการดำเนินงานธุรกิจโรงแรมของบริษัทย่อยได้
แต่เนื่องจากธุรกิจโรงแรมของบริษัทย่อย บริหารโดย ผู้บริหารของโรงแรมต่างประเทศในเครือข่าย
Hyatt International Inc. และ Marriott International Corp. ซึ่งมีประสบการณ์
และความชำนาญในการประกอบธุรกิจโรงแรมมาอย่างยาวนาน
และยังมีฐานลูกค้าของตนเองทั้งในประเทศและต่างประเทศ
รวมทั้งได้ผ่านสถานการณ์ในตลาดการแข่งขันของธุรกิจโรงแรมต่างๆมากมาย
จึงมีความได้เปรียบในการแข่งขันต่อคู่แข่งขันในธุรกิจในหลายๆด้าน
จึงเชื่อมั่นได้ว่าจะสามารถบริหารธุรกิจโรงแรมของบริษัทฯ ในสภาวะการแข่งขันดังกล่าวได้ดี
ดังนั้นความเสี่ยงดังกล่าว จะมีผลกระทบไม่มากนัก